Brøndbys sportsdirektør, Troels Bech, er rigtig glad for, at det fredag lykkedes for klubben at skrive kontrakt med den svenske midtbanespiller, Simon Tibbling, som kommer til klubben fra Groningen i Holland.

»Simon er en dygtig pasningsspiller, og han er stærk i spillet fra felt til felt. Han er en ung spiller, men han har alligevel en vis erfaring, og det vidner 62 ungdomslandskampe for forskellige svenske ungdomslandshold jo også om,« siger Troels Bech til bt.dk

»Han er en, der kan bidrage til, at vi kan gøre spillet hurtigere, sådan som vi gerne vil. Samtidig stræber vi efter at få unge spillere med udviklingspotentiale til klubben, så alt i alt er det meget positivt,« siger Troels Bech om den 22-årige svensker.

Simon Tibbling havde to år tilbage af kontrakten med Groningen fra den hollandske Æresdivision, men han ville gerne væk.

»Jeg ved, at der var andre klubber end Brøndby på banen, men jeg ved ikke hvor mange, og jeg synes ikke, at det sømmer sig for mig at kommentere på, hvem det eventuelt var,« siger Troels Bech.

Sportsdirektøren ønsker heller ikke at kommentere på, hvor mange penge klubben har måttet lægge i overgangssum for at lokke Simon Tibbling til den københavnske Vestegn. Han afviser derfor også at kommentere BTs oplysning om, at overgangssummen har været en lille million euro (syv millioner kr.).

Men i det hele taget har Brøndby haft et aktivt transfervindue denne sommer, hvor klubben også bl.a. har hentet Kasper Fisker (Randers FC), Filip Blazek (FK Senica), Lasse Vigen Christensen (Fulham), Benjamin Bellot (RB Leipzig), Besar Halimi (Mainz 05) og Anthony Jung (RB Leipzig) - de to sidste dog på lejeaftaler.

Troels Bech understreger imidlertid, at pengene ikke kommer fra storaktionæren Jan Bech Andersen, der tidligere har lånt Brøndby penge, og som også har brugt egne penge med det formål, at klubben kunne skrive kontrakt med visse spillere - bl.a. Daniel Agger.

»For første gang i mange år er klubben gældfri, og det har betydet, at vi har kunne manøvrere friere, end vi tidligere har gjort. Pengene kommer altså fra likviditeten, og dermed er vi godt i gang med at indfrie vores sportslige og økonomiske målsætninger,« siger Troels Bech, der ikke vil afvise, at der kommer flere nye spillere.

»Transfervinduer bevæger sig ikke altid efter en lige streg, så det kan jeg hverken svare ja eller nej til. Men omvendt vil jeg sige, at vi er ved at være der. Og hvis det ender med, at der ikke kommer flere nye spillere, så har vi nu et hold, som vi godt kan konkurrere med.«

Sådan skriver BT om transfers BT dækker alle aktiviteter i transfervinduet intenst - fra en given klubs indledende interesse for en spiller over sammenbrudte forhandlinger til gennemførte klubskifter. Vores ambition er selv at være først med nyheder på alle parametre. Nogle gange bliver historierne til ved hjælp af åbne kilder, andre gange ved hjælp af anonyme kilder. Historier, der bygger på anonyme kilder, er altid godkendt på chefniveau.

Vi citerer gerne udenlandske mediers historier om internationale transfers og vurderer hver gang mediets troværdighed generelt og/eller i forhold til den pågældende spiller/klub.

Vi citerer gerne udenlandske og danske mediers historier om danske spillere, men først når vi har vurderet mediets troværdighed og forsøgt at indhente en kommentar fra spilleren, klubben eller en mellemmand.